**Proces – verbal**

**Încheiat azi miercuri 30 iunie 2021 cu ocazia derulării şedinţei ordinare a Consiliului Local Coroisânmărtin,**

Sedinţa a fost convocată la data de 24 iunie 2021 cu Dispoziţia primarului nr.60/2021.

De la şedinţă absentează domnul consilier Tânţărean Claudiu Ioan.

Sedinţa se desfăşoară în Căminul Cultural Coroisânmărtin respectandu-se regulile de distanţare socială unde pe lângă delegatul sătesc Deneş Florin participă doamna inspector Banciu Cornelia Marcela**.** Domnul Tănasă Mircia preia conducerea lucrărilor şedinţei şi supune la vot

proiectul Odinii de zi transmis cu 5 zile înainte de data şedinţei :

1. **Proiect de Hotărâre privind aprobarea rezultatului inventarierii patrimoniului Comunei Coroisânmărtin la data de 31 decembrie 2020- initiator primar.**
2. **Proiect de Hotărâre privind aprobarea afectării Domeniului public al Comunei Coroisânmărtin pentru investiţia ,, Proiectul regional de dezvoltare a infrastructurii de apă şi apă uzată din judeţul Mureş perioada 2014-2020”- initiator primar.**
3. **Proiect de Hotărare privind aprobarea prin atribuire directă a gestiunii serviciului de alimentare cu apă al comunei Coroisânmărtin, către operatorul regional Compania Aquaserv SA, şi punerea la dispoziţia acestuia a bunurilor din Domeniul public al comunei Coroisânmărtin, aferente sistemului de alimentare cu apă- initiator primar.**
4. **Proiect de Hotărâre privind aprobarea modificării Actului Constitutiv și a Statutului Asociației de Dezvoltare Intercomunitară ”ECOLECT MUREŞ”- initiator primar.**
5. **Proiect de Hotărâre privin punerea la dispoziţie a terenului în vederea implementării proiectului ,,Sistem integrat pentru managementul integrat al apelor-etapa II” dezvoltat de către Administraţia Naţională ,,Apele Române” a terenului pentru construţia/extinderea/reabilitarea noilor investiţii aferente acestuia- initiator primar.**
6. **Proiect de Hotărâre privind aprobarea inscrierii în cartea funciară a două zeci porţiuni de drum (străzi) aflate în domeniul public al Comunei Coroisânmărtin – initiator primar.**
7. **Proiect de Hotărâre privind aprobarea retragerii unor unităţi administrativ- teritoriale din Asociaţia de Dezvoltare Intercomunitară ,,Aqua Invest Mureş”-iniţiator primar.**
8. **Proiect de hotărâre privind aprobarea completării HCL nr.8/2021 privind Regulamentul de Organizare şi Funcţionare al consiliului local – iniţiatori : consilierii locali Gândilă Doru, Varga Rebeka, Lupşa Vasile Sorin.**

In continuare secretarul dă citire procesului-verbal al şedinţei anterioare, care este aprobat cu unanimitate de voturi.

Domnul preşedinte aduce în discuţie problema orei de convocare a şedinţelor de consiliu propunând ca aceasta să fie 10, toţi consilierii prezenţi fiind de accord. Secretarul spune că deşi convocarea consiliului local în şedinţele ordinare este atribuţia primarului, este un lucru pozitiv faptul că există consens între membrii consiliului local.

Deasemenea domnul Tănasă spune că vor trebui limitate intervenţiile iar cuvântul se va da în funcţie de ordinea înscrierii.

Domnul primar dă citire Proiectului de Hotărâre referitor la aprobarea inventarului comunei iar doamna Banciu Cornelia prezintă centralizatoarele inventarului şi dă unele explicaţii legat de modul de efectuare al inventarului. Domnul primar aminteşte că unele bunuri care se regăsesc în inventar vor trebui casate întrucât sunt deteriorate sau nu mai există intenţionând să achiziţioneze mobilier nou pentru Căminul Cultural din Coroisânmărin. Nefiind alte discuţii se supune la vot, **HCL nr.25/2021** se adoptă cu unanimitate de voturi.

În continuare se trece la punctual 2 privind aprobarea afectării Domeniului public în cadrul proiectul de introducere a apei potabile în comună, la care domnul primar dă citire proiectului de hotărâre şi explică faptul că traseul conductelor presupune în primul rând lucrări de spargere a terenului situat în Domeniul public iar aprobarea afectării trebuie consfirmată printr-o Hotărâre de Consiliu local. Domnul Moldovan Călin întreabă dacă se va lăsa terenul cum a fost în stare initială, domnul primar răspunzând că această sarcină este a executantului lucrării doar să se ajungă la aceasta etapă, refacerea terenului va fi ceea mai simplă problemă. Nu mai sunt discuţii astfel se supune la vot, **HCL nr.26/2021** se adoptă cu unanimitate de către cei prezenţi.

In continuare la punctual următor privitor la atribuirea gestiunii serviciului de apă către operatorul regional domnul primar dupa citirea proiectului de hotărâre este întrebat de către domnul Gândilă Doru cine va stabilii preţul la apă la care domnul primar răspunde că operatorul, mai mult, domnul primar spune că şi încasarea facturilor va trebui să o facă tot operatorul amintind problemele mari pe care le ridică colectarea taxei de salubritate de către primărie. Nu sunt alte discuţii astfel proiectul se supune la vot **HCL nr.27/2021** este adoptat cu unanimitate de voturi.

Se trece la punctul următor privitor la modificarea Actului constitutiv şi Statutul Ecolect unde domnul primar dă citire proiectului de hotărâre şi întreabă secretarul dacă Anexele au fost puse la dispoziţia domnilor consilieri? Secretarul spune că da şi sintetizează că pe lângă adaptarea la modificările legislative de importanţă este punctul 15 din Anexa nr.2 în care se instituie posibilitatea rezilierii unilaterale a contractelor cu operatorii care nu-şi îndeplinesc obligaţiile contractuale întrucât principiul unanimităţii inserat anterior nu funţionează. Nu sunt alte discuţii astfel că **HCL nr.28/2021** este adoptată cu unanimitate de voturi.

La puctul 5 privind punerea la dispozitie a terenului în vederea amplasării sistemului de avertizare al populaţiei de către AN Apele Române primarul spune că se cunoaşte problema comunei Coroisânmărtin unde cu frecvenţă aproape anuală se întâmplă ca suprafeţe mari de terenuri dar şi căi de acces să fie zile întregi sub ape astfel că încearcă să colaboreze cu reprezentanţii de la ,,Ape” pentru a găsi soluţii de diminuare a efectelor inundaţiilor. Primarul aminteşte deasemenea că anul trecut a primit asigurari că sistemul hidrotehnic din amonte va fi îmbunătăţit întrucât aşa cum este acum nu protejează cu nimic la inundaţii, oamenii stau pe drumuri neputincioşi.

Domnul Gândila Doru spune că aceste sirene sunt inutile sintetizând că doar astea mai lipseau în rest e făcut totul, la fel cum sunt şi punctele de lansare a rachetelor antigrindină, domnul Moldovan Călin confirmând că nu s-a tras până acum nici o salvă. Nu sunt alte discuţii se supune la vot, **HCL nr.29/2021** se adoptă cu unanimitate de voturi.

Pentru punctual 6 privitor la înscrierea în Cartea Funciara a două zeci porţiuni de drum domnul primar, după citirea proiectului de hotărâre, precizează că a depus un proiect de asfaltare a acestora iar documentaţia trebuie completata cu extrasele CF deşi recunoaşte că şansele de a primi bani de la CNI sunt minime întrucât din cauza crizei sanitare a fost informat că nu mai sunt bani la Bugetul de Stat. Domnul Gândilă completează spunând că deţine informaţii conform cărora nu se mai aprobă asfaltări în lipsa reţelelor de apa şi canal.Domnul Lupşa Sorin este de părere că nici în 10 ani nu va fi apă şi canal în comună. Doamna Varga Rebeka spune că are o nelămurire cu privire la întabularea acestor drumuri întrucât domnul viceprimar a afirmat că nu este depus proiect iar domnul primar la o şedinţă anterioară a afirmat că a depus proiect iar aceste drumuri ar fi fost intabulate. Domnul primar spune că aceste drumuri au fost initial măsurate, la depunerea proiectului însă înscrierea în Cartea Funciară nu s-a efectuat. Domnul Gândila întreabă cine a făcut măsurătorile că ar dori să ştie, domnul primar spunând că o firmă privată promitând că va reveni cu clarificări la şedinţa următoare. Nu sunt alte discuţii se supune la vot, **HCL nr.30/2021** se adoptă cu unanimitate de voturi.

Pentru punctual 7 privitor la retragerea unor uat din ADI AQUA INVEST MURES domnul primar dă citire proiectului de hotărâre şi explică faptul că în această etapă retragerea nu afectează bunul mers al proiectului iar sumele care au fost alocate pentru aceste uat care se retarg se vor reporta celorlalţi membri existând premise ca lucrarea care se va executa să fie de calitate. Deasemenea domnul primar spune că paşii făcuţi în ultima vreme par încurajatori în comparatie cu anii trecuţi când nu s-a întâmplat nimic. Domnul Gândilă aminteşte că unele uat au decis să se retargă din asociaere şi au reuşit să introducă apa, secretarul spunând că în cazul în care nu se trece la fapte în timp scurt multe uat vor parăsi asociaţia, însă totuşi faptul că s-au cheltuit şi accesat mulţi bani până acum ne dă unele speranţe ca în final aducţiunea de apă să se realizeze. Domnul Gândilă întreabă dacă se plăteşte cotizaţie la ADI AQUA INVEST, secretarul răspunde că da însă aceasta nu este mare, un leu de locuitor pe an.

Domnul Lupşa spune că toată lumea s-a săturat de promisiuni şi cei din comunele învecinate. Nu mai sunt alte discuţii **HCL nr.31/2021** se adoptă cu unanimitate de voturi.

Pentru ultimul punct de pe Ordinea de Zi domnul preşedinte invită iniţiatorii să-şi susţină proiectul de hotărâre privitor la completarea Regulamentului de Organizare şi Funcţionare al Consiliului Local în sensul transmiterii pe Facebook a şedinţelor de consiliu local. Domnul Gândilă susţine pe scurt proiectul concluzionând că transmiterea este necesară pentru informarea cetăţenilor, cetăţenii având dreptul să vadă ce se discută în cadrul şedinţelor de consiliu local. Domnul Lupşa Vasile Sorin susţine că nu ar trebui să dranjeze pe nimeni aceasta transmitere. Domnul Suciu Gheorghe întreabă cine sunt cetătenii care au solicitat transmiterea, domnul Gândilă răspunzand că nu este necesar ca cineva să solicite şi că exista prevedere legală în acest sens. Domnul Moldovan întreabă dacă nu este nevoie de specialist care să efectueze filtrarea datelelor cu caracter personal, domnul Gândilă răspunzând că nu, transmiterea se întrerupe când este vorba de asemenea date urmând a fi reluată şi că este nevioe de o investiţie minima făcută de către primărie, chiar şi o tabletă este suficientă. Domnul Tănasă Mircia afirmă, făcând referire la prevederile legale, că transmiterea pe internet nu înseamnă Facebook, Tik-toK sau alte platforme care, susţine dânsul, se utilizează între prieteni sau între membrii familiei iar transmiterea acestor şedinţe pe aceste platforme nu este oportună întrucât se ajunge la situaţii litigioase interminabile, protecţia datelor cu caracter personal nefiind garantată, cum s-a întâmplat şi în alte u.a.t-uri, iar cetăţenii interesaţi au posibilitatea să se informeze, propunând să se respingă acest proiect de hotărâre. Doamna Varga Rebeka îl întreabă pe domnul Tănasă dacă poate exemplifica unde s-au întâmplat evenimentele la care face referire, domnul Tănasă spunând că în mai multe locuri nu are un exemplu la îndemână dar ştie că a fost nevoie chiar de intervenţia jandarmilor. Domnul Lupşa Sorin îl întreabă pe domnul Tănasă dacă transmiterea şedinţelor l-ar împiedica să aibă ,,ieşiri” dând exemplul celei de la şedinţa anterioară?. Domnul Tănasă răspunde că nu ştie despre ce ,,ieşire” a fost vorba atrăgându-i atenţia asupra faptului că a avut o luare de poziţie şi nicidecum ,,ieşire” iar dânsul nu l-a atacat pănă acum, domnul Lupşa spunând că dânsul consideră ,,ieşire” comportamentul dânsului în şedinţa anterioară. Deasemenea doamna Szekely Ana Maria spune că din discuţiile purtate cu unii cetăţeni din satul Coroisânmărtin rezultă că aceştia nu sunt interesaţi de transmiterea şedinţelor pe platforme fiind contrazisă de domnul Lupşa Vasile Sorin. Domna Varga Rebeka spune că cetăţenii au dreptul să vadă ce se discută fiind completată de domnul Gândilă care spune că cetăţenii au dreptul să vadă ce se întâmplă cu banii lor întrucât cetăţenii întreabă mereu de ce cresc taxele iar legea permite transmiterea?. Domnul Tănasă propune să se recurgă la vot astfel că domnii consilieri : Găndilă Doru, Varga Rebeka şi Lupşa Vasile Sorin au votat ,,pentru” iar domnii consilieri Cernea Nicolae, Moldovan Călin, Popovici Teodor, Tănasă Mircia, Szekely Ana Maria, Bartos Csaba Martin şi Suciu Gheorghe Iuliu au votat ,,împotrivă” astfel că proiectul de hotărâre este respins cu 3 voturi ,,pentru” şi 7 ,,împortivă”, domnul Tânţărean Claudiu Ioan fiind absent. După epuizarea Ordinii de zi domnul primar face o informare asupra intenţiilor sale de a demara procedurile pentru proiectul de canalizare în comună intenţionându-se să se modernizeze staţia de epurare de la Suplac care va prelua apa reziduala şi de la Comuna Coroisânmărtin fiind considerată cea mai ieftina soluţie. Domnul Suciu Gheorghe întreabă pe unde va trece conducta întrucât vor exista probleme cu proprietarii care au fost puşi în posesie până la drumul judeţean? Domnul primar spune că intenţia este ca aceste conducte de transport să fie amplasate doar pe Domeniul public iar secretarul spune că nu sunt încă finalizate planurile parcelare astfel că punerile în posesie anterioare nu sunt definitive.

Domnul Gândilă Doru întreabă când încep lucrările la şcoli astfel încât anul şcolar să nu fie bulversat?Domnul primar răspunde că odată cu semnarea contractului de finanţare prin POIM nu mai poate dirija fonduri către cele două şcoli care au fost cuprinse la modernizare. Domnul Gândilă spune că trebuie făcută măcar o igienizare domnul primar spunând că a solicitat un necesar de la doamna director a Scolii Gimnaziale iar igienizarea se va face până la începerea anului şcolar.

Domnul Lupşa Vasile Sorin spune că mai mulţi cetăteni din satul Coroisânmărtin au luat initiativa de a face un parc de joacă la Grădiniţa din satul Coroisânmărtin cu suportul financiar al unor cetăteni, domnul primar spunând că este o initiativă bună iar cei care au folosit terenul şi spatiile până acum este normal să se implice.Domnul Gândila consideră că educaţia e finanţată de Stat şi nu cetăţenii trebuie să se ocupe de aceste amenajări iar unele modernizări le-a făcut un fost preot paroh, domnul primar contrazicându-l spunând că domnul Gândilă este informat greşit, Primăria a făcut investiţiile importante la Grădiniţă.

Doamna Varga Rebeka spune că acţiunile privind munca în folosul comunităţii ar trebui susţinute şi popularizate prin publicarea de anunţuri sau crearea unei platforme iar domnul Lupşa spune că dânsul adună oamenii nu mai aşteaptă după nimeni. Domnul Gândilă Doru spune că la Suplac de exemplu Primăria s-a ocupat de şcoli nu cetăţenii.

Domnul primar spune că în satul Soimuş obiceiul de a presta activităţi în folosul comunităţii se practică de zeci de ani dând un exemplu recent şi nu întâmplător este ordine şi curăţenie în sat, aceste lucruri ţin de felul în care au fost obişnuiţi oamenii şi de conştiinţa fiecăruia, în toate satele ar trebui să fie lucruri obişnuite şi împământenite.

Nemaifiind alte discuţii domnul preşedinte declară închise lucrările şedinţei.

**Preşedinte de şedinţă, Contrasemnează : Secretar general,**

**Tănasă Mircia Pop Mircea**